text: Zaqatala rayonunda dölün başlamasına on-on beş gün qalmış dölün məhsuldar olması üçün qodu-qodu oynanılırdı. Bir nəfəri keçi kimi bəzəyirdilər: dərini tərs üzünə çevirib onun əyninə geyindirirdilər. İki nəfər də onu müşayiət edirdi. Qodunu müşayiət edənlər uşaqları keçiyə yaxına gəlməyə qoymur, uşaqlar keçinin dalına düşəndə isə onları qorxudub qaçırırdılar. Keçi mələyə-mələyə qapıları gəzib pay yığırdı. Bu oyuna rayonun Suvagil kəndində "Bazbal" deyilir. "Bazbal" axşamlar oynanılırdı. İki nəfəri birini dişi, digərini erkək keçi formasında bəzəyib başına buynuz taxır, bədəninə keçə sarıyırdılar. Tanınmamaları üçün başlarına keçədən maska taxırdılar. Keçilər dəstənin önündə hoppana-hoppana, dalaşa-dalaşa gedir, onların arxasınca sümsü, dəf çalanlar gəlirdi. "Bazbalına pay, pay", "bazbalına pay, pay" deyib qapılar gəzir, oxuyurdular: